"Kui ma ise poleks seal samas olnud, arvaksin, et see pole võimalik. Siiani tundub, et nägin seda unes," tunnistab Eestimaa Loomakaitse Liidu liige Piret Tees, kelle õuelt ja toast Keskkonnainspektsioon eile karupoegi otsis.

Tema jaoks algas lugu 21. veebruaril, kui liitu teavitati lähedal asuvatest karupoegadest, kes tundusid abi vajavat, kuna ema oli nende juurest lahkunud.

"Meie inimesed läksid õhtul neid otsima, aga ei leidnud pimedas õiget asukohtagi, karupoegadest rääkimata, " räägib Tees. Mõne päeva pärast helistati talle Keskkonnaametist, et uurida, kas loomad on leitud. Kuna naine neist midagi ei teadnud, siis sinnapaika jutuajamine jäigi.

Eile saabusid tema koduhoovile ootamatult kuus keskkonnainspektsiooni töötajat.

"Ilusa ilmaga oli väljas terve pere ehk lisaks juhatuse liikmetele pere meespool ja neli alaealist last, kellest üks 1,5-aastane. Teadupärast on loomakaitsjate enda kodud võimalusel ka päästetud loomadele koduks ning selle pere õuel jookseb suisa kaheksa päästetud koera," kirjeldab Tees. "Autost hõigati inimestele, et pange koerad kinni, me tahame välja tulla. Seepeale küsis mees, et kes te olete ja mis te tahate. Saamata sellele küsimusele vastust nõuti tungivalt koerte kinnipanekut, et nad saaksid autost väljuda.

Marek nõudis, et kohe minema mindaks, sest tulijad võivad levitada koroonaviirust. Pere on kenasti karantiinis olnud ning võõrastega lävinud pole. Samuti peetakse kinni Eesti vabariigi nõudmisest püsida kodus. Üks autos istunud ametnikest ütles selgelt, et, kui koeri kinni ei panda, siis neil on õigus enda kaitseks kasutada tulirelva. Kogu situatsioon ei jätnud kahtlust, et nad ongi võimelised koeri maha laskma."

Teesi sõnul kohkusid lapsed surmani ja puhkesid nutma. "Nad arvasid, et nüüd pannaksegi vangi või hakatakse tulistama. See oli rõve üleelamine, nagu oleksime kriminaalid."

Ta lisab, et inspektorid ei tutvustanud läbiotsimise tagamaid, viidates kriminaalasjale.

Kuna olukord tundus ehmatav, soostus pere koostööga ning lasi oma elamises korraldada kaks tundi kestnud läbiotsimise.

"Alguses oli tunne, et nad tõesti otsivad meie kodust karusid. Et andke karud siia! Siis selgus, et nad tahavad leida jälgi meie kirjavahetusest, mida loomulikult samuti polnud. Nende põhjalikkusest jäi mulje, et nad otsivad nõela, mitte karusid."